રાજકારણીઓ અને પોલીસ સહિતના વહીવટીતંત્રની આ કાયદા અંગે ચતુરાઈભરી ઉદાસીનતા અને ઉપેક્ષાનું એક ઉદાહરણ એ પણ છે કે નરેન્દ્ર મોદીએ પોતાના ૧૪ વરસના મુખ્યમંત્રીકાળમાં ૨૮ વખત અત્યાચાર કાયદાની સમીક્ષા બેઠક બોલાવવી જોઈતી હતી પણ તેના ચોથાભાગની પણ બોલાવી નહોતી. આવી બેઠકોમાં તેમણે કહેલું, “ અત્યાચાર ધારાના નિયમોનો અજાણતા દુરુપયોગ ના થાય તે માટે દરેક વ્યક્તિએ તેનો સભાનતાથી ઉપયોગ કરવો જોઈએ. આપણા સમાજજીવનમાં કોઈનો પક્ષ લઈને કોઈને રંજાડવાનો કાર્યક્રમ કરવાનો નથી.” એટ્રોસિટી એકટના દુરુપયોગ અગે વડાપ્રધાન અને સર્વોચ્ચ અદાલત એક જ વેવલેન્થ પર વિચારતા હોય તે જોગાનુજોગ દેશના દલિત આદિવાસીઓના લમણે લખાયેલો છે.